text: Kovendinger og valgløfter
  02 september 2011 kl. 17.03
  Politikerne bejler til landmændene i deres jagt på vælgere ? nu bliver regeringens vandplan undsagt af politikere fra både rød og blå blok.
  Valget er gået ind i en ny fase. Løfter til landmændene om at genåbne regeringens vandplan kommer fra Eva Kjer Hansen (V). Samtidig går Socialdemokraternes spidskandidat i Tønder Palle Graversgaard ud og lover landmændene bedre betingelser. 
  Problemet er, at markerne mange steder står under vand, så det er umuligt at høste. Ansvaret er vejrgudernes, men også de vandløb, der skal dræne markerne, har skylden. De er nemlig for små og de bliver ikke vedligeholdt.
  I foråret demonstrerede landmændene mod den vandplan, som regeringen lagde frem. Her var politikerne ikke lydhøre for ændringer. Det har kort tid før valget ændret sig. Vælgerjagten er for alvor gået ind.
  Valgflæsk eller ej, politikere i både højre og venstre side af det politiske landskab er nu enige om, at den vandplan regeringen fremlagde i foråret, ikke er god nok.
  